Carlo Crivelli

**Karlas Krivelis** (it. **Carlo Crivelli**, apie 1430-35 - 1495) – italų renesanso dailininkas, priskiriamas Venecijos dailės mokyklai. 

## Biografija

Karlas Krivelis gimė Venecijoje 1430-35 m. laikotarpyje dailininko Jacopo Crivelli šeimoje. Asmeniniai Karlo Krivelio gyvenimo faktai labai fragmentuoti. Manoma, kad Venecijoje jis mokėsi Vivarinių dirbtuvėse, kurie buvo kilę iš Padujos. Vėliau Karlas Krivelis patyrė padujiečių Francesco Squarcione ir šiojo mokinio Andrea Mantegna įtaką. 1457 m. jis papuolė į Venecijos kalėjimą už svetimoteriavimą. Bylos kontekste minima, kad Karlas Krivelis tuo metu turėjo meistro statusą Venecijoje, buvo atidaręs savą dirbtuvę. Po šių įvykių Karlas Krivelis 1459 m. paliko Veneciją ir gyveno Dalmatijoje. Nuo maždaug 1468 m. daugiausia dirbo Markės regione, Ankonos apylinkėse, toli nuo sąsajų su pagrindiniu italų renesanso judėjimu. Karlas Krivelis tapė išimtinai tempera, siužetuose dominuoja religinės temos. Jo darbams būdingas gotikinio stiliaus dvasios išlaikymas. Iš Francesco Squarcione ir Andrea Mantegna įtakos Karlas Krivelis perėmė detalų peizažų perspektyvųjį vaizdavimą ir vaisių dekoratyvinius elementus. 

Karlas Krivelis atliko eilę altorinių poliptikų provincijos užsakovams. 1468 m. datuotas „Masa Fermana poliptikas“, sukurtas Masa Fermana gyvenvietės SS Lorenzo e Silvestro bažnyčiai. 1470 m. atliktas Porto san Giorgio poliptikas San Giorgio bažnyčiai Askolyje. 1471 m. datuojamas „Montefiorės poliptikas“ San Francesco bažnyčiai Montefiorės miestelyje. Tolimesni Karlo Krivelio gyvenimo faktai menkai žinomi. Gyvenimo pabaigoje Krivelis sukūrė tikriausiai geriausius savo kūrinius: 1486 m. – „Gerąją naujieną“, 1488-90 m. – „Kamerino katedros poliptiką“, 1488 m. – „Madoną su Kūdikiu ir šventieji“. Dailininkas pasirašinėdavo lotyniškai Carolus Crivellus Venetus (Karlas Krivelis iš Venecijos). Karlas Krivelis mirė apie 1495 m. tikriausiai Askoli Pičene, kita versija – Neapolyje, nes žinoma, kad Neapolio karalius Ferdinandas II apie 1490 m. dailininko statusą buvo pakėlęs į riterių (it. kavalierių). Karlas Krivelis iškart po mirties nebuvo žinomu, jo į savo biografijas 1550 m. neįtraukė Giorgio Vasari. XIX a. antrojoje pusėje susidomėjimas dailininko kūryba buvo padidėjęs dėl prerafaelitų judėjimo, kurie tikrojo meno idealus matė italų XV a. renesanse. Jo brolis Vittore Crivelli (apie 1440-1502) buvo artimo stiliaus dailininku.

## Darbų galerija



Image:Carlo Crivelli 023.jpg| „Masa Fermana poliptikas“ (1468, San Silvestro, Masa Fermana)
Image:Carlo Crivelli - St George - WGA5797.jpg| „Šv. Jurgis“ (1472, Metropoliteno meno muziejus, Niujorkas)
Image:Carlo Crivelli 047.jpg| „Madona soste“ (1473, Sant' Emidio, Askoli Pičenas)
Image:Crivelli Madonna.jpg| „Madona su Kūdikiu“ (apie 1476, Szépművészeti muziejus, Budapeštas)
Image:Carlo Crivelli 033.jpg | „Madona soste“ (1482, Breros pinakoteka, Milanas)
Image:Crivelli Carlo, Annunciation.jpg | „Geroji naujiena“ (1486, Nacionalinė Londono galerija)
Image:Carlo Crivelli - Madonna della Candeletta - WGA5785.jpg | „Kamerino katedros poliptikas“, Madona soste (1488-90, Breros pinakoteka, Milanas)
Image:Crivelli, Carlo - Madonna and Child enthroned (handing over of the keys to the Apostle Peter with the SS. John Capistranus, Emidius, Francis, Louis of Toulouse, the Blessed Giacomo della Marca and a bishop).jpg | „Madona su Kūdikiu ir šventieji“ (1488, Paveikslų galerija Berlyne)
Image:Carlo Crivelli - The Virgin and Child with Saints Francis and Sebastian.jpg | „Madona su Kūdikiu, Šv. Pranciškus ir Šv. Sebastijonas“ (1491, Nacionalinė Londono galerija)
Image:Carlo Crivelli - Coronation of the Virgin - WGA5783.jpg| „Mergelės Marijos karūnavimas (1493, Breros pinakoteka, Milanas)



## Nuorodos

* Carlo Crivelli Olga's Gallery tinklalapyje 
* Carlo Crivelli WGA tinklalapyje